МашIор щынэгъончъэныр | Адыгэ Макъ\nАвтор: Редакция\t/ 08.02.2019\t/ КЪЭБАРЫКlЭХЭР\t/\nКIымафэр къызыскIэ, хьаку зэфэшъхьафхэмкIэ цIыфхэм яунэхэр агъэплъыхэу рагъажьэ. НахьыбэрэмкIэ машIом тэ­рэзэу зэрэдэмызекIохэрэр, шапхъэхэр зэраукъохэрэр ары ащ зыкъиштэныр къызхэкIырэр.\nАщ ыпкъ къикIыкIэ лъыплъэн IофшIэнымкIэ шъолъыр отделхэм яинспекторхэм чIылъэ унэ­хэр къакIухьэх, цIыфхэм гущы­Iэгъу афэхъух, машIор щынэгъончъэ­ным епхыгъэ шапхъэхэр зэрытхэгъэ тхьапэхэр афагощых.\nАнахь къызэрыкIо зекIуа­кIэхэу жъугъэцэкIэнхэ фаехэр Урысыем ошIэ-дэмышIэ Iоф­хэмкIэ и Министерствэ и Гъэ­IорышIапIэу Адыгеим щыIэм шъугу къегъэкIыжьых:\n— шъучъыенэу шъугъо­лъыжьы е унэм шъуикIы зы­хъукIэ электроприборхэр, хьакухэр шъууплъэкIух;\n— электричествэр зэрыкIорэ линиехэм язытет шъу­лъыплъ, зэщыкъуагъэ иIэмэ, шъор-шъорэу шъумышIыжьэу специалистым зыфэжъугъаз;\n— зэпымыоу хьакухэр ыкIи Iугъо икIыпIэхэр шъууплъэкIух;\n— кIэлэцIыкIухэр язакъоу унэм къишъумыгъанэх.\nАнахь шъхьаIэр — машIор къызыхъукIэ, шъукъэмыщтэу мэ­шIогъэкIосэ-къэгъэнэжьын къулыкъум шъуафытеу теле-фо­н номерэу «01-мкIэ» е «101-мкIэ», тэрэзэу адресыр яшъуIу. МашIор кIосэным фэIорышIэрэ амалхэр жъугъэфедэх, мыхъумэ — гъунэгъухэм шъукъядж ыкIи урамым шъутехь. Мылъкур къэжъугъэгъунэным шъупылъэу уахътэр шъумыгъакIоу, нэжъ-Iужъхэр, кIэлэцIыкIухэр унэм къишъущых, IэпыIэгъу ахэм шъуафэхъу. Къишъумыщышъугъэхэмэ, къэсыгъэ мэшIогъэкIуасэхэм а къэбарыр яжъугъашI.\nНахьыбэрэмкIэ Iугъор ары цIыфхэр изытхьэлыхьэхэрэр. Арышъ, унэм шъукъызэрикIыщт гъогур машIом зэлъиубыты­гъэ­мэ, нэмыкI унэ чыжьэм зи­шъу­шIыхьэри, Iугъор къимыхьаным фэшI пчъэхэм хъэдэнхэр адэ­жъугъанэх. Шъхьаныгъупчъэхэр Iушъухыхэ хъущтэп. IэпыIэгъу зэрэшъуищыкIагъэр мэкъэ лъэш­кIэ зэхяжъугъэх.\nМыекъуапэ ыкIи Мыекъопэ районым машIом лъыплъэ­гъэнымкIэ якъэралыгъо инспектор.